**ΣΥΝΟΧΗ ΚΕΙΜΕΝΟΥ**

Να γράψετε μια παράγραφο με τις παρακάτω προτάσεις, αφού τις συνδέσετε κάνοντας τις απαραίτητες αλλαγές:

1. Το πρόβλημα της μόλυνσης του περιβάλλοντος είναι ένα από τα σημαντικότερα προβλήματα της εποχής μας.
2. Ο κ. Χρήστου θα δώσει διάλεξη με θέμα τη μόλυνση του περιβάλλοντος.
3. Ο κ. Χρήστου είναι γνωστός φυσικός.
4. Η διάλεξη θα πραγματοποιηθεί στο Πανεπιστήμιο Αθηνών.
5. Ο κ. Χρήστου θα αναφερθεί στη μόλυνση των υδάτινων πόρων της γης.
6. Ο κ. Χρήστου θα προτείνει λύσεις του προβλήματος.

Να λάβετε υπόψη σας ότι για να πετύχουμε τη **συνοχή ενός κειμένου**, δηλαδή την ομαλή και λογική συνέχεια και σύνδεση μεταξύ των περιόδων του, χρησιμοποιούμε τα εξής:

* Αντωνυμίες
* Επαναλήψεις λέξεων ή χρήση συνώνυμων λέξεων
* Παραλείψεις λέξεων που εννοούνται εύκολα
* Συνδετικές λέξεις και φράσεις

Η παράγραφός σας μπορεί να είναι η εξής:

Το πρόβλημα της μόλυνσης του περιβάλλοντος είναι ένα από τα σημαντικότερα προβλήματα της εποχής μας. Το πρόβλημα αυτό θα είναι το αντικείμενο διάλεξης που θα δώσει ο κ. Χρήστου στο Πανεπιστήμιο Αθηνών. Συγκεκριμένα, ο γνωστός φυσικός θα αναφερθεί στη μόλυνση των υδάτινων πόρων της γης. Επίσης, θα προτείνει λύσεις του προβλήματος.

Ποιους από τους παραπάνω τρόπους επίτευξης της συνοχής διακρίνετε στην παράγραφο;